cassone
Store norske leksikon,Kunst og estetikk,Design,Møbler og interiørtyper
Cassone er en kiste, særlig den italienske kistetypen som under gotikken og renessansen ble brukt som oppbevarings- og sittemøbel.
Disse cassonene fikk ofte en rik utsmykning i form av skulpturer og malerier. Særlig på 1400-tallet ble de forsynt med innfelte malerier, cassonebilder, som gjerne forestilte scener fra antikk mytologi og historie eller fra samtiden. Flere av tidens store mestere, som Uccello, Botticelli, Piero della Francesca og Piero di Cosimo eller deres atelierer leverte slike bilder. Mange berømte malerier er opprinnelig blitt laget for en cassone. Les mer i Store norske leksikon Kunsthåndverk i Italia